Stjør- og Verdal tingrett

Stjør- og Verdal tingrett var en førsteinstansdomstol i Frostating lagdømme. Domstolen hadde kontorsted i Levanger i Nord-Trøndelag, og rettskretsen omfattet kommunene Frosta, Leksvik, Levanger, Meråker, Stjørdal og Verdal. Den 1. januar 2011 ble domstolen slått sammen med Inderøy tingrett til Inntrøndelag tingrett.

Stjør- og Verdal tingrett ble opprettet som Stjør- og Verdal sorenskriverembete i 1591, og bestod av tinglagene (rettskretsene) i de middelalderske fylkene Verdølafylke, Skøynafylke og Stiordølafylke. På 1600-tallet varierte det hvorvidt Selbu var underlagt Strinda sorenskriveri eller Stjør- og Verdal sorenskriveri. I 1799 ble Selbu endelig overført til Strinda sorenskriveri. I matrikkelene fra 1700-tallet fremgår det at Stjør- og Verdal hadde tolv tinglag utenom Selbu.

Tidlig på 1800-tallet hadde sorenskriverne bolig på Skogn og Frol, men i 1821 kjøpte staten bolig i Sjøgaten 16 i Levanger. Levanger fikk kjøpstadsrettigheter i 1835, og juridiske saker ble delt mellom Levanger magistrat og byskriver, Stjør- og Verdal sorenskriveri og Stjør- og Verdal fogderi. Sorenskriveren fungerte som byfogd i Levanger etter at fogderiene ble avskaffet i 1910. I 1927 ble antallet tinglag i sorenskriveriet redusert til to, nemlig Levanger kjøpstad og Stjør- og Verdal (landdistriktene).

I 1911 ble gårdene Jøsås og Nilsdalen overført fra Lånke herred i Stjør- og Verdal til Malvik herred i Strinda sorenskriveri. I 1963 ble Ytterøy kommune overført fra Inderøy sorenskriveri, forut sammenslåingen med Levanger kommune i 1964. Med dette mistet Levanger sin bystatus, og Stjør- og Verdal sorenskriver ble én rettskrets.

Arkivet etter Stjør- og Verdal sorenskriver for perioden 1670–1990 finnes ved Statsarkivet i Trondheim.

Sorenskrivere etter 1683 

Henrich Dreyer 1683–1726
Laurits Brun 1726–1750
Henrich Jørgen Poulsen 1750–1760
Erasmus Sigmundus Resch 1760–1799
Lyth Ørum 1799–1807
Lars Lie 1807–1829
Peder Klykken 1829–1849
Peter Albert Midelfart 1849–1854
Bernt Anker Steen 1857–1889
Thomas Henrik Jørgen Krohn 1890–1895

Harald Bothner 1896–1907
Paul Sigvard Johannes Bøe 1907–1926
Frits Lorck Midelfart 1926–1941
Christen Nicolai Apenes 1941–1942 (konstituert)
Rolf Jæger 1942–1946
Gabriel Lund 1946–1951
Aage Thor Falkanger 1951–1972
Gunnar Aarvold 1972–1982
Tor Falch 1982–2001
Odd Arve Bartnes 2001–2010

Referanser

Eksterne lenker 
 Arkivkatalog for Stjør- og Verdal sorenskriveri hos Statsarkivet i Trondheim
 Skannet skiftemateriale for Stjør- og Verdal sorenskriveri

Tidligere tingretter i Norge
Tidligere administrative inndelinger i Trøndelag
Sorenskriverier i Norge
Frostas historie
Indre Fosens historie
Levangers historie
Meråkers historie
Stjørdals historie
Verdals historie
Myndigheter i Trøndelag
Etableringer i 1591
1591 i Norge
Opphør i 2011
2011 i Norge